CELEX: 62009TN0167
Language: el
Date: 2009-04-24 00:00:00
Title: Υπόθεση T-167/09 P: Αναίρεση που άσκησε στις 24 Απριλίου 2009 η Επιτροπή των Ευρωπαϊκών Κοινοτήτων κατά της αποφάσεως που εξέδωσε το Δικαστήριο Δημόσιας Διοίκησης στις 17 Φεβρουαρίου 2009 στην υπόθεση F-38/08 Liotti κατά Επιτροπής

18.7.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 167/14
            
         Αναίρεση που άσκησε στις 24 Απριλίου 2009 η Επιτροπή των Ευρωπαϊκών Κοινοτήτων κατά της αποφάσεως που εξέδωσε το Δικαστήριο Δημόσιας Διοίκησης στις 17 Φεβρουαρίου 2009 στην υπόθεση F-38/08 Liotti κατά Επιτροπής
   (Υπόθεση T-167/09 P)
   2009/C 167/29
   Γλώσσα διαδικασίας: η γαλλική
   
      Διάδικοι
   
   
      Αναιρεσείουσα: Επιτροπή των Ευρωπαϊκών Κοινοτήτων (εκπρόσωποι: B. Eggers και K. Herrmann)
   
      Αντίδικος κατ’ αναίρεση: Amerigo Liotti (Senningerberg, Λουξεμβούργο)
   
      Αιτήματα της αναιρεσείουσας
   
   Η αναιρεσείουσα ζητεί από το Πρωτοδικείο:
   
               —
            
            
               να αναιρέσει την απόφαση του Δικαστηρίου Δημόσιας Διοίκησης της 17ης Φεβρουαρίου 2009 στην υπόθεση F-38/08 Liotti κατά Επιτροπής,
            
         
               —
            
            
               να καταδικάσει τον προσφεύγοντα στα δικαστικά έξοδα της ενώπιον του Δικαστηρίου Δημόσιας Διοίκησης διαδικασίας καθώς και στα δικαστικά έξοδα της αναιρέσεως.
            
         
      Λόγοι αναιρέσεως και κύρια επιχειρήματα
   
   Με την υπό κρίση αίτηση αναιρέσεως, η Επιτροπή των Ευρωπαϊκών Κοινοτήτων ζητεί την αναίρεση της αποφάσεως που εξέδωσε το Δικαστήριο Δημόσιας Διοίκησης (ΔΔΔ) στις 17 Φεβρουαρίου 2009, στην υπόθεση F-38/08, Liotti κατά Επιτροπής, με την οποία το ΔΔΔ ακύρωσε την έκθεση εξελίξεως σταδιοδρομίας (ΕΕΣ) του Α. Liotti για την περίοδο από 1ης Ιανουαρίου έως 31 Δεκεμβρίου 2006.
   Προς στήριξη της αιτήσεως αναιρέσεως, η Επιτροπή επικαλείται τρεις λόγους αντλούμενους από:
   
               —
            
            
               παράβαση του κοινοτικού δικαίου, στο μέτρο που το άρθρο 8, παράγραφος 7, των γενικών εκτελεστικών διατάξεων του άρθρου 43 του ΚΥΚ των υπαλλήλων των Ευρωπαϊκών Κοινοτήτων (ΓΕΔ) δεν προβλέπει υποχρέωση του βαθμολογητή, πόσο μάλλον του γενικού διευθυντή, να εξετάζει αν εφαρμόστηκαν τα πρότυπα βαθμολόγησης σε όλα τα σχέδια ΕΕΣ που αφορούν συγκεκριμένο βαθμό,
            
         
               —
            
            
               πλημμέλειες κατά την ενώπιον του ΔΔΔ διαδικασία που θίγουν τα συμφέροντα της Επιτροπής, στο μέτρο που το ΔΔΔ, εγείροντας αυτεπαγγέλτως κατά την επ’ ακροατηρίου συζήτηση το ζήτημα των απαιτήσεων του άρθρου 8, παράγραφος 7, των ΓΕΔ σχετικά με τη διαβούλευση και τον συνεπή χαρακτήρα των λαμβανομένων μέτρων, προσέβαλε το δικαίωμα άμυνας της Επιτροπής, καθόσον της στέρησε τη δυνατότητα να προσκομίσει πραγματικά στοιχεία αποδεικνύοντα ότι το άρθρο 8, παράγραφος 7, των ΓΕΔ δεν παραβιάστηκε κατά την κατάρτιση της ΕΕΣ,
            
         
               —
            
            
               πλάνη περί το δίκαιο, στο μέτρο που το ΔΔΔ χαρακτήρισε την παράβαση των διατάξεων του άρθρου 8, παράγραφος 3, των ΓΕΔ ως παράβαση ουσιώδους τύπου και/ή ως ουσιαστική πλημμέλεια, με συνέπεια την ακύρωση της προσβληθείσας ΕΕΣ ενώπιον του ΔΔΔ.